Damir Krstičević, ministar obrane, u razgovoru za Dnevnik Nove TV najavio je da Hrvatska pregovara sa SAD-om o nabavci dvaju helikoptera Black Hawk.

U kakvom je stanju Hrvatska vojska u odnosu na prije godinu dana kad ste preuzeli Ministarstvo? Škripi li gdje?

Hrvatska je vojska spremna izvršiti sve svoje zadaće. Mislim da smo to dokazali i pokazujemo i kroz ovo ljeto. Vidite da smo bili pravovremeni, čvrsti. Reagirali smo, pomagali smo našem narodu u nevoljama i na to sam jako sretan.

Poslali ste na tisuće poziva za obuku. Zašto toliki broj i čemu vježbe kakvih u Hrvatskoj nije bilo godinama?

Pričuva je vrlo bitna. Svaka ozbiljna država na zapadu ima pričuvu. Znate da je pričuva odigrala vrlo važnu ulogu u Domovinskom ratu.

Prigovaraju vam da je riječ o militarizaciji?

Ne vidim razloga. Opet kažem, moramo voditi računa, brinuti o vlastitoj sigurnosti.

Jeste li i dalje skloni uvođenju vojnog roka? Gdje je zapela analiza na kojoj se radilo?

Idemo korak po korak, sad smo fokusirani na pričuvu. Vojni rok je zamrznut. Kad gledamo ugroze i rizike mislimo da nema potrebe.

Koji su to novi sigurnosni izazovi i brine li vas naoružavanje susjeda?

Mi smo fokusirani maksimalno na svoju vlastitu sigurnost.

Je li Srbija prijetnja nacionalnoj sigurnosti?

Nikoga ne gledamo kao prijetnju nacionalnoj sigurnosti, maksimalno smo fokusirani na sebe.

Bude li sve po planu 2020. u Hrvatsku stižu novi zrakoplovi. Hoće li njihova kupovina ugroziti sve ostalo u sustavu?



Moramo voditi računa da između naših želja i mogućnosti, da ta naša odluka bude priuštiva. Sjećam se 1. 7. 1992., baš večer kad je general Bobetko vodio sastanak i rekao mi da će sutra ujutro biti dva hrvatska MIG-a koji će biti u pripremi operacije. Vjerujte mi, tada cijelu noć nismo mogli zaspati. Gledali smo, čekali... nismo mogli vjerovati da Hrvatska ima dva MIG-a. I sutra zorom su došla ta dva MIG-a, izvršili su pripremu napada. Nakon toga, to je bila takva emocija. Hrvatska vojska nije ista ima li tu sposobnost ili nema. Hrvatska država nije ista...

Pričamo o milijunima. I sami znate da su to skupe vojne igračke koje za sobom vuku nove troškove. Od kud taj novac?



Da, ali te igračke garantiraju sigurnost.

Nagađa se da vi već imate favorita u ovom poslu. Imate li ga?

Za mene je ovo natjecanje, prema tome svaki je dobio priliku.

Stižu li američki helikopteri Black Hawk? Upravo to žele i specijalci iz Delnica. Kupujemo li ih od SAD-a i pod kojim uvjetima?



Razgovaramo vrlo ozbiljno. SAD je za naš ključan partner i saveznik u području obrane i sigurnosti i helikopteri će doći.

Koliko komada?

Za sada razgovaramo o dva.

Ministar ste s najvećim brojem savjetnika. Koji vam je najbolji savjet dao Ante Gotovina?

General Gotovina je čovjek od kojeg svi skupa možemo naučiti. To je za mene institucija. Dugo vremena mi je bio zapovjednik, sad je u funkciji da radi svoj posao. Pomoć velika, čovjek od kojeg se može naučiti.

Mnogi vam zamjeraju emotivnu reakciju. U jednoj takvoj ste nudili ostavku. Mogu li emocija i vojska zajedno?

Sve što radim... ja sam čovjek koji ima emociju. Ljudi me znaju od početka Domovinskog rata da sam takav i vrlo mi je bitno da ljudi vide da sam čovjek. Mogu i pogriješiti, sigurno da i griješim. Ali ono što je najbitnije, dajem sve od sebe.